KIRJALLINEN KYSYMYS E-0414/03 esittäjä(t): Heidi Hautala (Verts/ALE) neuvostolle. Itämerellä liikennöivän öljytankkeri Stemnitsan jääluokitus.



Virallinen lehti nro 222 E , 18/09/2003 s. 0199 - 0200



KIRJALLINEN KYSYMYS E-0414/03 esittäjä(t): Heidi Hautala (Verts/ALE) neuvostolle (17. helmikuuta 2003) Aihe: Itämerellä liikennöivän öljytankkeri Stemnitsan jääluokitus Kreikan lipun alla purjehtiva, kreikkalaisen laivanvarustamo Minerva Marínen alaisuudessa toimiva öljytankkeri Stemnitsa on vieraillut useamman kerran tänä talvena Itämerellä poikkeuksellisen vaikeissa jääolosuhteissa. Laiva tankkaa venäläistä raakaöljyä 100 000 tonnia kerrallaan Primorskin uudessa öljysatamassa Suomenlahden pohjukassa Venäjällä. Aluksella on American Bureau of Shippingin myöntämä jääluokitus, joka ei suomalaisten asiantuntijoiden mukaan riitä Suomenlahden erityisen vaativiin jääoloihin. Pääasiassa Venäjän uusien öljysatamahankkeiden, Primorskin ja Vysotkskin, arvioidaan kaksinkertaistavan öljykuljetukset Itämerellä viiden vuoden välein, tämänhetkisestä 40 000 000 tonnista 160 000 000 tonniin vuoteen 2010 mennessä. Suomenlahti on ekologisesti erittäin haavoittuva merialue ja sosioekonomisesti merkittävä kuljetusväylä. Suomen viranomaiset eivät ole löytäneet keinoja estää Stemnitsan ja muiden riskialusten liikkumista Itämeren kansainvälisillä vesialueilla. EU:n meriturvallisuusviraston (EMSA) vastavalittu pääjohtaja Willem de Ruiter sanoi Suomen tietotoimiston haastattelussa 4. helmikuuta, ettei EU:lla ole syytä puuttua Stemnitsan liikennöintiin eikä EU voi tehdä mitään. Kuitenkin meriturvallisuusviraston omien kotisivujen mukaan viraston tehtävä on parantaa EU:n meriturvallisuusjärjestelmää ja vähentää merionnettomuuksien vaaraa, alusten aiheuttamaa ympäristön pilaantumista ja ihmishenkien menetyksiä. Virastoa koskevan asetuksen mukaan meriturvallisuusvirasto avustaa komissiota tarvittaessa meriturvallisuutta ja alusten aiheuttaman pilaantumisen ehkäisyä koskevan yhteisön lainsäädännön ajantasaistamiseen ja kehittämiseen liittyvässä valmistelutyössä, erityisesti siltä osin, kuin se liittyy alan kansainvälisen lainsäädännön kehitykseen. Komissio on jäsenenä Itämeren suojelukomissio Helcomissa, ja voisi merkittävästi vaikuttaa siihen, että seuraavassa Helcomin ympäristöministerikokouksessa kesällä 2003 pyrittäisiin saamaan esitys Kansainväliselle merenkulkujärjestö IMO:lle siitä, että Itämeri julistettaisiin erittäin herkäksi merialueeksi (PSSA), ja että sillä liikkuvien alusten tulisi täyttää erityismääräykset jääkelpoisuudesta ja kaksirunkoisuudesta. Komission vaikutusmahdollisuuksia Helcomissa ja IMOssa parantaa se, että Venäjää lukuun ottamatta kaikki rantavaltiot ovat pian EU:n jäsenvaltioita. 1. Aikooko neuvosto edistää edellä esitettyä IMO-aloitetta jäsenmaiden ympäristöministerien tavatessa Helcomin kokouksessa kesällä? 2. Pitääkö neuvosto pääjohtaja de Ruiterin edellä lainattua haastattelulausuntoa meriturvallisuusviraston asetuksen mukaisena? Vastaus (13. toukokuuta 2003) Neuvosto (liikenne, televiestintä, energia) hyväksyi 6. joulukuuta 2002 öljysäiliöalus Prestigen onnettomuuden johdosta neuvoston päätelmät alusturvallisuudesta ja pilaantumisen ehkäisemisestä. Neuvosto muun muassa kehotti jäsenvaltioita, joilla on yhteisiä etuja herkillä merialueilla, määrittelemään ja muotoilemaan koordinoituja ehdotuksia Kansainvälisen merenkulkujärjestön (IMO) mukaisesti erityisen herkkinä merialueina suojeltavista alueista. Samoin se kehotti IMOa kehittämään herkäksi merialueeksi (SSA) ja erityisen herkäksi merialueeksi (PSSA) nimeämistä koskevan välineen käyttöä. Arvoisan parlamentin jäsenen mainitsema asianomaisten jäsenvaltioiden aloite Itämeren merellisen ympäristön suojelukomission Helcomin seuraavassa ympäristöministerikokouksessa olisi täysin yhdenmukainen neuvoston kannan kanssa. Mitä tulee öljyn kuljetukseen erityisesti Itämerellä, neuvosto pani päätelmissään merkille komission aikomuksen toteuttaa tarpeelliset toimet varmistaakseen sen, että liittyvät valtiot ja muut naapurimaat, Venäjä mukaan lukien, osallistuvat sopimukseen, jonka mukaan raskaita öljylaatuja kuljetettaisiin vain kaksoisrungolla varustetuissa säiliöaluksissa. Neuvosto ilmoitti yleisesti tukevansa komissiota sen pyrkimyksissä tutkia mahdollisuuksia järjestää teknisiä yhteistyöohjelmia naapurivaltioiden joista erityisesti mainittiin Venäjä auttamiseksi niiden pyrkimyksissä parantaa meriturvallisuutta ja ehkäistä pilaantumista. 9. joulukuuta 2002 kokoontunut neuvosto (ympäristö) oli lisäksi Prestige-aluksen onnettomuuden aiheuttamaa ympäristökatastrofia koskevissa neuvoston päätelmissä yhtä mieltä siitä, että nykyistä yhteistyötä meriympäristön suojelemista koskevien yleissopimusjärjestelyjen, kuten Helcomin, välillä on lujitettava ja tehostettava. Neuvosto totesi myös, että on tarpeen elvyttää niitä IMOn ympäristötoimia, joiden tarkoituksena on parantaa meriturvallisuutta ja ehkäistä säiliöalusten aiheuttamaa ympäristön pilaantumista. Se kehotti jäsenvaltioita toimimaan aktiivisesti ja koordinoidusti heinäkuussa 2003 järjestettävässä IMOn meriympäristön suojelukomitean (MEPC) kokouksessa. Neuvoston toimivaltaan ei kuulu arvioida Euroopan meriturvallisuusviraston (EMSA) vastavalitun pääjohtajan lausumia Suomen tietotoimiston haastattelussa.